b'\n_START_ARTICLE_\nVirtain vanhainkodin palo\n_START_PARAGRAPH_\nVirtain vanhainkodin palo Virtain J\xc3\xa4\xc3\xa4hdyspohjassa 23. tammikuuta 1979 on Suomen toiseksi eniten ihmishenki\xc3\xa4 vaatinut tulipalo. Lapinlahden kunnalliskodin mielisairasosaston tulipalossa 22. huhtikuuta 1966 kuoli 31 potilasta. Virroilla sai surmansa 27 vanhusta._NEWLINE_Puolitoistakerroksinen hirsirakenteinen vanhainkoti oli rakennettu vuonna 1911, ja sen pohjaratkasu oli E-kirjaimen muotoinen. Rakennuksen arvellaan olleen virtolaissyntyisen arkkitehdin Onni Tarjanteen suunnittelema. Vanhainkoti sijaitsi aivan Virtain ja Ruoveden v\xc3\xa4lisen maantien (my\xc3\xb6hemmin kantatie 66, nykyisin yksityinen Lakarintie) varressa hieman alle 10 kilometri\xc3\xa4 Virtain keskustasta. Laitoksessa oli vuoden 1979 alussa hoidettavana kaikkiaan 69 vanhusta, joiden keski-ik\xc3\xa4 oli 80 vuotta. Hoitohenkil\xc3\xb6st\xc3\xb6\xc3\xa4 oli 16 ja muuta henkil\xc3\xb6kuntaa kahdeksan._NEWLINE_Vaikka rakennus oli peruskorjattu 1950-luvun alussa ja uudelleen vuonna 1978, sen paloturvallisuus oli edelleen heikko. Vanhainkodissa oli suoritettu lain mukainen palotarkastus kahdesti vuodessa, viimeksi lokakuussa 1978. Rakennuksessa olleet palovaroittimet oli testattu edellisen\xc3\xa4 p\xc3\xa4iv\xc3\xa4n\xc3\xa4 ja todettu toimiviksi. Ilmeisesti ne olivat kuitenkin h\xc3\xa4lytt\xc3\xa4neet tavallista my\xc3\xb6hemmin, sill\xc3\xa4 niiden toiminta perustui l\xc3\xa4mp\xc3\xb6tilan nousuun eik\xc3\xa4 savuun. My\xc3\xb6hemmin tehdyss\xc3\xa4 polttokokeessa selvisi, ett\xc3\xa4 70 asteessa laukeavat l\xc3\xa4mp\xc3\xb6tilatunnistimet johtivat h\xc3\xa4lytykseen vasta, kun huoneen yleissyttyminen oli jo tapahtunut ja l\xc3\xa4mp\xc3\xb6tila katossa oli 800\xe2\x80\x93900 astetta. Ratkaiseviksi tekij\xc3\xb6iksi suurpalon syntymiseen tutkijalautakunta totesi rakennuksen sis\xc3\xa4j\xc3\xa4rjestelyt sek\xc3\xa4 useat paloa levitt\xc3\xa4v\xc3\xa4t sisustusmateriaalit._NEWLINE_Virtain palokunta sai h\xc3\xa4lytyksen vanhainkotiin tiistaina aamuy\xc3\xb6ll\xc3\xa4 kello 4.44. Palokunnan saapuessa paikalle rakennuksen katto oli jo osittain romahtanut. Palon laajuuden selvitty\xc3\xa4 h\xc3\xa4lytettiin apua useista naapurikunnista. Palo oli saanut alkunsa rakennuksen keskiosasta, todenn\xc3\xa4k\xc3\xb6isesti er\xc3\xa4\xc3\xa4n asukkaana olleen vanhan miehen tupakoinnista tai tulitikusta, joka oli sytytt\xc3\xa4nyt ikkunan vieress\xc3\xa4 olleen s\xc3\xa4ngyn palamaan. Tuli tarttui akryylimuoviseen verhoon, joka suli kiinni ikkunaan ja sytytti my\xc3\xb6s huoneen sein\xc3\xa4n ja lattian. _NEWLINE_Palon j\xc3\xa4lkeen yhdest\xc3\xa4 pystyyn j\xc3\xa4\xc3\xa4neest\xc3\xa4 yleisosaston potilashuoneesta rekonstruoitiin t\xc3\xa4ydellinen kopio huoneesta, jossa vanhan miehen ep\xc3\xa4iltiin pit\xc3\xa4neen tuhoisan tupakkatauon. Kopios\xc3\xa4ngylle pudotettiin tulitikku, eik\xc3\xa4 huoneeseen ollut en\xc3\xa4\xc3\xa4 asiaa kuuden minuutin j\xc3\xa4lkeen. Ikkunan l\xc3\xa4mp\xc3\xb6lasi r\xc3\xa4j\xc3\xa4hti rikki, ja tuli p\xc3\xa4\xc3\xa4si r\xc3\xa4yst\xc3\xa4\xc3\xa4n kautta ullakolle. Palavan potilashuoneen ovi oli auki k\xc3\xa4yt\xc3\xa4v\xc3\xa4\xc3\xa4n, samoin kaikki k\xc3\xa4yt\xc3\xa4vien palo-ovet oli j\xc3\xa4tetty auki. Savu t\xc3\xa4ytti palon havaitsemisesta kymmeness\xc3\xa4 minuutissa koko rakennuksen k\xc3\xa4yt\xc3\xa4v\xc3\xa4tilat est\xc3\xa4en pelastusyritykset sis\xc3\xa4kautta. _NEWLINE_Paloturvallisuuden parantamiseksi sis\xc3\xa4seinien ja -kattojen pintaverhoilut oli uusittu vuonna 1977 paloa hidastavilla materiaaleilla. Niiden alle oli kuitenkin j\xc3\xa4tetty mm. haltex-levyj\xc3\xa4, ja sek\xc3\xa4 sein\xc3\xa4levytyksen ja hirsisein\xc3\xa4n v\xc3\xa4liss\xc3\xa4 ett\xc3\xa4 alaslasketun sis\xc3\xa4katon v\xc3\xa4liss\xc3\xa4 oli isot ilmav\xc3\xa4lit, joita pitkin palo eteni koko rakennukseen. Rakennus tuhoutui perustuksiaan my\xc3\xb6ten yleisosaston p\xc3\xa4\xc3\xa4ty\xc3\xa4 lukuun ottamatta, samoin tuhoutui kaikki rakennuksessa ollut irtaimisto, muun muassa potilaskortit, l\xc3\xa4\xc3\xa4kkeet ja l\xc3\xa4\xc3\xa4kem\xc3\xa4\xc3\xa4r\xc3\xa4ykset._NEWLINE_Rakennuksessa oli palon syttyess\xc3\xa4 43 vanhusta ja kaksi y\xc3\xb6hoitajaa. Y\xc3\xb6hoitajat ja talonmies saivat avustettua rakennuksesta ulos ainoastaan 13 vanhusta. Palokunnan savusukeltajat saivat sairasosastolta ikkunoiden kautta pelastettua viel\xc3\xa4 kolme potilasta. Kun savusukeltajat siirtyiv\xc3\xa4t pelastamaan yleisosaston potilaita, n\xc3\xa4m\xc3\xa4 olivat jo menehtyneet savumyrkytykseen. Vanhin menehtyneist\xc3\xa4 oli 94-vuotias. Pelastust\xc3\xb6it\xc3\xa4 johtanut Virtain palop\xc3\xa4\xc3\xa4llikk\xc3\xb6 sai savumyrkytyksen ja yksi palomies lievi\xc3\xa4 palovammoja. _NEWLINE_Palon j\xc3\xa4lkiraivauksessa avustivat vapaaehtoiset varusmiehet Keuruun varuskunnasta. Viimeinen palon uhri l\xc3\xb6ydettiin raunioista vasta kolme p\xc3\xa4iv\xc3\xa4\xc3\xa4 my\xc3\xb6hemmin perjantaina. Pelastuneet vanhukset majoitettiin tilap\xc3\xa4isesti aluksi Virtain seurakuntakeskukseen ja my\xc3\xb6hemmin vanhainkodin kiviseen palolta s\xc3\xa4\xc3\xa4styneeseen piharakennukseen, kun se oli saatu kuntoon._NEWLINE_Palon uhrit siunattiin yht\xc3\xa4 aikaa nelj\xc3\xa4ss\xc3\xa4 eri paikassa ymp\xc3\xa4ri Virtain kaupunkia lauantaina 17. helmikuuta. Virtain kirkossa pidetty tilaisuus, jossa puhuivat Lapuan piispa Yrj\xc3\xb6 Sariola ja p\xc3\xa4\xc3\xa4ministeri Kalevi Sorsa, televisioitiin._NEWLINE_Palaneen vanhainkodin paikalla on vuonna 1989 paljastettu muistomerkki. Uusi ajanmukainen vanhainkoti, jonka rakentamista oli alettu suunnitella jo ennen paloa, valmistui Virtain keskustaan terveyskeskuksen yhteyteen helmikuussa 1981._NEWLINE_Sis\xc3\xa4ministeri\xc3\xb6 nimesi v\xc3\xa4litt\xc3\xb6m\xc3\xa4sti onnettomuuden j\xc3\xa4lkeen tutkijalautakunnan, jonka raportti johti vanhusten asuntoja koskeneiden paloturvallisuusm\xc3\xa4\xc3\xa4r\xc3\xa4ysten huomattavaan tiukentamiseen. Tutkijalautakunta teki useita laitosten paloturvallisuuden parantamiseen t\xc3\xa4ht\xc3\xa4\xc3\xa4vi\xc3\xa4 suosituksia. N\xc3\xa4it\xc3\xa4 olivat mm. entist\xc3\xa4 tarkempi irtaimiston, tekstiilien ja pintamateriaalien valinta niiden paloherkkyyden mukaan, tupakoinnin salliminen ainoastaan siihen varatussa tilassa henkil\xc3\xb6kunnan valvomana ja itse sulkeutuvat palo-ovet.'